
Text rozhodnutia
Súd: Krajský súd Bratislava Spisová značka: 1S/31/2013 Identifikačné číslo súdneho spisu: 1013200226 Dátum vydania rozhodnutia: 15. 04. 2013 Meno a priezvisko sudcu, VSÚ: JUDr. Nora Majerníková ECLI: ECLI:SK:KSBA:2013:1013200226.2 Uznesenie Krajský súd v Bratislave v právnej veci žalobcu: S. E., Q. XX, XXX XX A., proti žalovanému: Okresný súd Bratislava V, Prokofievova 6-12, 852 38 Bratislava, o preskúmanie zákonnosti rozhodnutia žalovaného sp.zn. 14C/36/2006 zo dňa 05.02.2009, takto r o z h o d o l : Krajský súd v Bratislave p o s t u p u j e vec Okresnému súdu Bratislava V. o d ô v o d n e n i e : Dňa 08.02.2013 bolo doručené Krajskému súdu v Bratislave podanie, ktorým sa žalobca domáhal preskúmania zákonnosti postupu Okresného súdu Bratislava V pri rozsudku sp.zn. 14C/36/2006 zo dňa 05.02.2009. Vzhľadom na to, že toto podanie nemalo zákonom predpísané náležitosti v zmysle § 42 ods. 3 a § 249 ods. 2 Os.p., súd vyzval uznesením č.k. 1S/31/2013-10 zo dňa 21.03.2013 žalobcu v lehote 15 dní o vyjadrenie, čoho sa domáha; či žiada rozsudok Okresného súdu Bratislava V sp.zn. 14C/36/2006 zo dňa 05.02.2009 zrušiť na základe mimoriadneho opravného prostriedku (dovolania) podľa § 236 a nasl. Občianskeho súdneho poriadku (ďalej aj „O.s.p.“), alebo či žiada preskúmať rozhodnutie okresného súdu podľa druhej hlavy piatej časti Občianskeho súdneho poriadku, t.j. či podáva žalobu proti rozhodnutiu okresného súdu ako správneho orgánu. Žalobca v doplnení podania zo dňa 04.04.2013 výslovne označil svoje podanie ako dovolanie voči rozsudku sp.zn. 14C/36/2006 zo dňa 05.02.2009 podľa § 236 a § 237 písm. f) O.s.p. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa ust. § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa § 104a ods. 1 O.s.p. súd skúma vecnú príslušnosť prv, než začne konať o veci samej. Podľa § 240 ods. 1 O.s.p. účastník môže podať dovolanie do jedného mesiaca od právoplatnosti rozhodnutia odvolacieho súdu na súde, ktorý rozhodoval v prvom stupni. Ak odvolací súd vydal opravné uznesenie, plynie táto lehota od doručenia opravného uznesenia. V danom prípade posudzujúc obsah podania žalobcu je zrejmé, že žaloba smeruje proti rozsudku Okresného súdu Bratislava V sp.zn. 14C/36/2006 zo dňa 05.02.2009, ktorý bol potvrdený rozsudkom Krajského súdu v Bratislave sp.zn. 6Co/169/09 zo dňa 25.03.2010. Na výzvu súdu na odstránenie nedostatkov podania, žalobca výslovne označil svoj úkon ako dovolanie. V zmysle § 240 ods. 1 O.s.p. príslušným na podanie dovolania je súd, ktorý vo veci rozhodoval v prvom stupni. V tejto súvislosti je Okresný súd Bratislava V súdom, ktorý rozhodoval v prvom stupni, a preto je vo veci podaného dovolania aj príslušným súdom. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Vzhľadom na vyššie uvedené Krajský súd v Bratislave podľa § 250d ods. 2 OSP postupuje dovolanie Okresnému súdu Bratislava V (súdu prvého stupňa) na vykonanie jemu prislúchajúcich procesných úkonov (§241 ods.3 O.s.p.) Poučenie: Proti tomuto uzneseniu nie je prípustné odvolanie.

